ગોવામાં સર્જાયેલી સમસ્યાની પાછળ ગોવાની વર્તમાન એન.ડી.એ. સરકારની પહેલાં કોંગ્રેસી સરકારે લીધેલા નિર્ણયો કારણભૂત છે. તત્કાલીન કોંગ્રેસી સરકારે રાજ્યની અંગ્રેજી માધ્યમની શાળાઓને છૂટા હાથે અનુદાન (ગ્રાન્ટ)ની લ્હાણી કરી હતી. ઉલ્લેખનીય છે કે તે સરકાર અને પક્ષમાં ખ્રિસ્તીપંથીઓનું પ્રભુત્વ હતું અને તેથી જ ચર્ચ સંચાલિત અંગ્રેજી માધ્યમની શાળાઓને લાભ મળે તેવા નિર્ણયો કોંગ્રેસી સરકારે લીધા હતા. પ્રશ્ર્ન ત્યારે ઊભો થયો કે એ સરકારે મરાઠી અને કોંકણી જેવી પ્રાદેશિક ભાષાના માધ્યમવાળી શાળાઓને અનુદાનના નામે ડીંગો બતાવી દીધો હતો. પ્રાથમિક શિક્ષણ માતૃભાષામાં અપાય તે વિચાર સાથે ચાલતા સંઘના ગોવા વિભાગના સંઘચાલક શ્રી વેલીંગકરે સરકારના આ ભેદભાવયુક્ત અને અન્યાયકારી નિર્ણયનો તીવ્ર વિરોધ કર્યો હતો. શિક્ષણક્ષેત્ર સાથે સંકળાયેલા શ્રી વેલીંગકરે પોતાના વિરોધને વ્યાપક સ્વરૂપ આપવા માટે ભારતીય ભાષા સુરક્ષા મંચ (BBSM) નામની સંસ્થા બનાવીને તેના માધ્યમથી તત્કાલીન કોંગ્રેસી સરકારના એ અન્યાયકારી નિર્ણય સામે રાજ્યભરમાં વિરોધ કાર્યક્રમો યોજ્યા હતા. એ આંદોલનમાં ભાજપનો પણ સહયોગ હતો.